nibzard/narodne-novine-full-text-markdown huggingface dataset:
### NN 3/2021 (13.1.2021.), Ispravak Odluke o općinskim porezima Općine Visoko

OPĆINA VISOKO

71

Nakon usporedbe s izvornim tekstom utvrđena je pogreška u Odluci o općinskim porezima Općine Visoko koja je objavljena u »Narodnim novinama« broj 147/2020 od 30. prosinca 2020. godine, te se daje

ISPRAVAK ODLUKE

O OPĆINSKIM POREZIMA OPĆINE VISOKO

U tekstu koji se odnosi na pravni temelj uočena je tehnička pogreška u datumu održavanja sjednice, te se isti ispravlja i glasi:

»Na temelju članka 20. stavka 1. i članka 42. stavka 1. Zakona o lokalnim porezima (»Narodne novine« 115/2016 i 101/2017) i članka 30. Statuta Općine Visoko (Službeni vjesnik »Varaždinske županije« broj 15/20) Općinsko vijeće Općine Visoko na svojoj sjednici održanoj 13. 12. 2020. godine, donosi«.

Klasa: 410-01/20-01/02
 Urbroj: 2186-027-01-21-1
 Visoko, 11. siječnja 2021.

Predsjednik Općinskog vijeća
 Ivan Hadrović, v. r.
### NN 4/2021 (15.1.2021.), Naputak o načinu provođenja popisa osoba iz članaka 33. do 36. Zakona o popisu stanovništva, kućanstava i stanova u Republici Hrvatskoj 2021. godine

DRŽAVNI ZAVOD ZA STATISTIKU

82

Na temelju članka 28. stavka 4. Zakona o popisu stanovništva, kućanstava i stanova u Republici Hrvatskoj 2021. godine (»Narodne novine«, broj 25/20), uz prethodnu suglasnost ministra nadležnog za vanjske i europske poslove, ministra nadležnog za obranu, ministra nadležnog za pravosuđe i upravu i ministra nadležnog za unutarnje poslove, glavna ravnateljica Državnog zavoda za statistiku donosi

NAPUTAK

O NAČINU PROVOĐENJA POPISA OSOBA IZ ČLANAKA 33. DO 36. ZAKONA O POPISU STANOVNIŠTVA, KUĆANSTAVA I STANOVA U REPUBLICI HRVATSKOJ 2021. GODINE

Članak 1.

Ovim naputkom utvrđuje se način provedbe popisa osoba iz članaka 33. do 36. Zakona o popisu stanovništva, kućanstava i stanova u Republici Hrvatskoj 2021. godine (»Narodne novine«, broj 25/20 – dalje u tekstu: Zakon) u skladu s nadležnostima određenima Zakonom.

Članak 2.

Popis osoba iz članaka 33. do 36. Zakona provodi se prema Metodologiji za provedbu Popisa stanovništva, kućanstava i stanova u Republici Hrvatskoj 2021. godine (dalje u tekstu: Popis), koju donosi glavna ravnateljica Državnog zavoda za statistiku.

Članak 3.

Popis osoba iz članaka 33. do 36. Zakona provode povjerenstva za provedbu Popisa koje imenuju nadležni ministri.

Članak 4.

Predsjednik povjerenstva iz članka 3. ovog Naputka jest ministar ili osoba koju ministar za to ovlasti.

Članak 5.

Nadležna ministarstva samostalno određuju organizaciju provođenja popisa osoba iz članaka 33. do 36. Zakona.

Članak 6.

Ministar će odrediti jednog člana povjerenstva koji će biti odgovoran za koordinaciju pripreme i provedbe Popisa iz nadležnosti njegova ministarstva.

Članak 7.

Radi osiguranja ispravne primjene Metodologije za provedbu Popisa pri popisivanju osoba iz članaka 33. do 36. Zakona glavna ravnateljica Državnog zavoda za statistiku odredit će iz reda koordinatora predstavnika Državnog zavoda za statistiku koji prema potrebi može sudjelovati u radu povjerenstva nadležnih ministarstava.

Članak 8.

Državni zavod za statistiku organizirat će u nadležnim ministarstvima stručno-metodološko osposobljavanje sudionika u provedbi popisivanja osoba iz članaka 33. do 36. Zakona.

Članak 9.

Ovaj Naputak stupa na snagu osmoga dana od dana objave u »Narodnim novinama«.

Klasa: 953-02/20-01/2

Urbroj: 555-01-07-02-02-21-6

Zagreb, 31. prosinca 2020.

Glavna ravnateljica
 Državnog zavoda za statistiku
 Lidija Brković, v. r.
### NN 4/2021 (15.1.2021.), Ispravak Pravilnika o obliku i načinu vođenja jedinstvenog upisnika genetski modificiranih organizama i načinu određivanja troškova ispisa

MINISTARSTVO ZDRAVSTVA

88

Nakon uspoređivanja s izvornim tekstom Pravilnika o obliku i načinu vođenja jedinstvenog upisnika genetski modificiranih organizama i načinu određivanja troškova ispisa, koji je objavljen u »Narodnim novinama«, broj 148 od 31. prosinca 2020. godine, utvrđena je pogreška te se daje

ISPRAVAK

PRAVILNIKA O OBLIKU I NAČINU VOĐENJA JEDINSTVENOG UPISNIKA GENETSKI MODIFICIRANIH ORGANIZAMA I NAČINU ODREĐIVANJA TROŠKOVA ISPISA

U Pravilniku o obliku i načinu vođenja jedinstvenog upisnika genetski modificiranih organizama i načinu određivanja troškova ispisa (»Narodne novine«, broj 148/20), članak 2. ispravno glasi:

»(1) Ovim Pravilnikom u hrvatsko zakonodavstvo preuzima se Direktiva 2001/18/EZ Europskog parlamenta i Vijeća od 12. ožujka 2001. o namjernom uvođenju u okoliš genetski modificiranih organizama i o stavljanju izvan snage Direktive Vijeća 90/220/EEZ (SL L 106, 17. 4. 2001.)

(2) Ovim Pravilnikom osigurava se provedba Odluke Komisije od 23. veljače 2004. o utvrđivanju detaljnih aranžmana za funkcioniranje upisnika za unos podataka o genetskim promjenama u genetski modificiranim organizmima (GMO-ima), u skladu s Direktivom 2001/18/EZ Europskog parlamenta i Vijeća (priopćena pod brojem dokumenta C(2004) 540) (SL L 65, 3. 3. 2004.) (dalje u tekstu: Odluka Komisije 2004/204/EZ).«

Članak 7. ispravno glasi:

»(1) Nadležna tijela iz članka 4. Zakona o genetski modificiranim organizmima (»Narodne novine«, broj 126/19) u skladu s odredbama posebnog propisa kojim su uređeni GMO-i prikupljaju podatke u vezi s podatcima iz članaka 3., 4. i 5. ovoga Pravilnika.

(2) Podatke iz članka 4. točka 3. i 4. te članka 5. ovoga Pravilnika nadležna tijela iz stavka 1. ovog članka dostavljaju Europskoj komisiji sukladno članku 5. Odluke Komisije 2004/204/EZ.«

Članak 8. ispravno glasi:

»Ministarstvo nakon primitka svakog podatka kojim su dopunjeni podatci iz upisnika, iste prosljeđuje Europskoj komisiji i upisuje u upisnik GMO-a sukladno članku 6. Odluke Komisije.«

Klasa: 011-02/20-01/610
 Urbroj: 534-02-1-1/2-21-20
 Zagreb, 4. siječnja 2021.

Ministar
 izv. prof. dr. sc. Vili Beroš, dr. med., v. r.
### NN 4/2021 (15.1.2021.), Zaključak Vlade Republike Hrvatske u vezi provedbe mjera gospodarenja otpadom nakon potresa na području Sisačko-moslavačke županije

VLADA REPUBLIKE HRVATSKE

74

Na temelju članka 31. stavka 3. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.), a u vezi s člankom 19. stavkom 1. Zakona o Fondu za zaštitu okoliša i energetsku učinkovitost (»Narodne novine«, br. 107/03. i 144/12.) i Odlukom o proglašenju katastrofe na području pogođenom potresom (»Narodne novine«, broj 1/21.), Vlada Republike Hrvatske je na sjednici održanoj 14. siječnja 2021. donijela

ZAKLJUČAK

1. Zadužuje se ministar gospodarstva i održivog razvoja da temeljem ovoga Zaključka donese Plan provedbe mjera gospodarenja otpadom na području Sisačko-moslavačke županije.

2. U svrhu izvršenja mjera iz Plana iz točke 1. ovoga Zaključka, Fond za zaštitu okoliša i energetsku učinkovitost će, s komunalnim društvima koja imaju sjedište i obavljaju djelatnost na potresom pogođenom području Sisačko-moslavačke županije, a koja su pretrpjela znatne materijalne štete kao posljedice potresa, te posjeduju važeće dozvole za gospodarenje otpadom, sklopiti odgovarajuće ugovore o financiranju opravdanih troškova provedbe mjera iz Plana iz točke 1. ovoga Zaključka u 100 %-tnom iznosu i kojima će se urediti međusobna prava i obveze.

3. Radi provedbe mjera iz Plana iz točke 1. ovoga Zaključka nakon potresa na području Sisačko-moslavačke županije zadužuje se Fond za zaštitu okoliša i energetsku učinkovitost da temeljem ovoga Zaključka osigura sredstva procijenjene vrijednosti u iznosu od 50.000.000,00 kuna.

4. Zadužuje se Fond za zaštitu okoliša i energetsku učinkovitost za praćenje namjenskog trošenja sredstava doznačenih u skladu s ovim Zaključkom.

5. Zadužuju se Ministarstvo gospodarstva i održivog razvoja i Državni inspektorat da vrše nadzor nad provedbom mjera iz Plana iz točke 1. ovoga Zaključka.

6. Ovaj Zaključak objavit će se u »Narodnim novinama«.

Klasa: 022-03/21-07/14

Urbroj: 50301-05/16-21-2

Zagreb, 14. siječnja 2021.

Predsjednik
 mr. sc. Andrej Plenković, v. r.
### NN 4/2021 (15.1.2021.), Odluka o izmjeni Odluke o uvođenju nužnih epidemioloških mjera za područje Bjelovarsko-bilogorske županije

Stožer civilne zaštite Republike Hrvatske

80

Na temelju članka 47. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18, 47/20 i 134/20), a u vezi s člankom 18. Zakona o izmjenama i dopunama Zakona o zaštiti pučanstva od zaraznih bolesti (»Narodne novine« broj 47/20) i u vezi s člankom 5. Zakona o izmjeni i dopunama Zakona o zaštiti pučanstva od zaraznih bolesti (»Narodne novine« broj 134/20) i članka 22.a Zakona o sustavu civilne zaštite (»Narodne novine« broj 82/15, 118/18 i 31/20), Stožer civilne zaštite Republike Hrvatske, 15. siječnja 2021., donosi

ODLUKU

O IZMJENI ODLUKE O UVOĐENJU NUŽNIH EPIDEMIOLOŠKIH MJERA ZA PODRUČJE BJELOVARSKO-BILOGORSKE ŽUPANIJE

I.

Na prijedlog Stožera civilne zaštite Bjelovarsko-bilogorske županije u Odluci o uvođenju nužnih epidemioloških mjera za područje Bjelovarsko-bilogorske županije (»Narodne novine« broj 139/20 i 147/20) točka IV. mijenja se i glasi:

»Nužne epidemiološke mjere iz ove Odluke određuju se u trajanju do 6. veljače 2021.«

II.

Ova Odluka objavit će se u »Narodnim novinama«, a stupa na snagu 16. siječnja 2021.

Klasa: 810-06/20-01/7
 Urbroj: 511-01-300-21-273
 Zagreb, 15. siječnja 2021.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 4/2021 (15.1.2021.), Odluka o izmjenama i dopuni Odluke o privremenoj zabrani i ograničavanju prelaska preko graničnih prijelaza Republike Hrvatske

STOŽER CIVILNE ZAŠTITE REPUBLIKE HRVATSKE

81

Na temelju članka 47. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18, 47/20 i 134/20), a u vezi s člankom 18. Zakona o izmjenama i dopunama Zakona o zaštiti pučanstva od zaraznih bolesti (»Narodne novine« broj 47/20) i u vezi s člankom 5. Zakona o izmjeni i dopunama Zakona o zaštiti pučanstva od zaraznih bolesti (»Narodne novine« broj 134/20) i članka 22.a Zakona o sustavu civilne zaštite (»Narodne novine« broj 82/15, 118/18 i 31/20), Stožer civilne zaštite Republike Hrvatske, 15. siječnja 2021., donosi

ODLUKU

O IZMJENAMA I DOPUNI ODLUKE O PRIVREMENOJ ZABRANI I OGRANIČAVANJU PRELASKA PREKO GRANIČNIH PRIJELAZA REPUBLIKE HRVATSKE

I.

U Odluci o privremenoj zabrani i ograničavanju prelaska preko graničnih prijelaza Republike Hrvatske (»Narodne novine« broj 3/21) u točki IV. stavku 3. u podstavku 7. iza riječi: »u Republici Hrvatskoj« dodaju se riječi: »ili izvan Republike Hrvatske«.

II.

U točki VI. stavci 3. i 4. brišu se.

III.

Iza točke VI. dodaje se točka VI.a koja glasi:

»VI.a

Osobe koje dolaze iz država koje su na Popisu država za dolazak iz kojih se primjenjuju posebne epidemiološke mjere prilikom prelaska granice Republike Hrvatske, kojeg na svojim mrežnim stranicama objavljuje Hrvatski zavod za javno zdravstvo, obvezni su predočiti negativan PCR nalaz koji nije stariji od 48 sati i određuje im se nužna mjera obvezne samoizolacije u trajanju od 14 dana.

Osobe iz stavka 1. ove točke mogu skratiti vrijeme trajanja samoizolacije ako, najranije sedmi dan samoizolacije, o svom trošku obave PCR testiranje na SARS-CoV-2 u ustanovi ovlaštenoj za provedbu testiranja PCR metodom te je nalaz negativan.«

IV.

Ova Odluka objavit će se u »Narodnim novinama«, a stupa na snagu 16. siječnja 2021.

Klasa: 810-06/20-01/7
 Urbroj: 511-01-300-21-274
 Zagreb, 15. siječnja 2021.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 4/2021 (15.1.2021.), Pravilnik o izmjeni Pravilnika o ispitu o stručnoj osposobljenosti za obavljanje djelatnosti javnog cestovnog prijevoza

MINISTARSTVO MORA, PROMETA I INFRASTRUKTURE

79

Na temelju članka 22. stavka 9. Zakona o prijevozu u cestovnom prometu (»Narodne novine«, broj 41/18 i 98/19) ministar mora, prometa i infrastrukture donosi

PRAVILNIK

O IZMJENI PRAVILNIKA O ISPITU O STRUČNOJ OSPOSOBLJENOSTI ZA OBAVLJANJE DJELATNOSTI JAVNOG CESTOVNOG PRIJEVOZA

Članak 1.

U Pravilniku o ispitu o stručnoj osposobljenosti za obavljanje djelatnosti javnog cestovnog prijevoza (»Narodne novine«, br. 25/19.) u članku 26. stavku 1. riječi »u iznosu od 1.500,00 kuna« zamjenjuje se riječima »u iznosu od 1.125,00 kuna«.

Članak 2.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/20-03/88
 Urbroj: 530-08-1-2-20-1
 Zagreb, 5. siječnja 2021.

Ministar
 Oleg Butković, v. r.
### NN 4/2021 (15.1.2021.), Naredba o izmjeni i dopunama Naredbe o mjerama zaštite životinja od zaraznih i nametničkih bolesti i njihovom financiranju u 2021. godini

Ministarstvo poljoprivrede

78

Na temelju članka 17. stavka 1. Zakona o veterinarstvu (»Narodne novine«, br. 82/13, 148/13 i 115/18) ministrica poljoprivrede donosi

NAREDBU

O IZMJENI I DOPUNAMA NAREDBE O MJERAMA ZAŠTITE ŽIVOTINJA OD ZARAZNIH I NAMETNIČKIH BOLESTI I NJIHOVOM FINANCIRANJU U 2021. GODINI

I.

U Naredbi o mjerama zaštite životinja od zaraznih i nametničkih bolesti i njihovom financiranju u 2021. godini (»Narodne novine«, broj 2/21) u Dijelu II. članak 2. stavak 4. podstavak a) mijenja se i glasi:

a) na području Sisačko-moslavačke županije: općine Donji Kukuruzari, Dvor, Gvozd, Hrvatska Dubica, Lekenik, Majur, Martinska Ves, Sunja, Topusko i naselje Jasenovac u općini Jasenovac.

II.

U Dijelu II. u članku 3. dodaje se stavak 13. koji glasi:

»(13) Iznimno od stavka 11. ovoga članka za posjednike životinja s prijavljenim prebivalištem ili boravištem na području jedinica lokalne samouprave Petrinja, Sisak, Glina i Hrvatska Kostajnica, Donji Kukuruzari, Dvor, Gvozd, Hrvatska Dubica, Lekenik, Majur, Martinska Ves, Sunja i Topusko troškovi provođenja mjera iz stavaka 1. i 2. ovoga članka podmiruju se iz državnog proračuna.«

III.

U Dijelu VII. u članku 26. dodaje se stavak 7. koji glasi:

»(7) Iznimno od stavka 6. ovoga članka, za posjednike životinja na području jedinica lokalne samouprave Petrinja, Sisak, Glina, Hrvatska Kostajnica, Donji Kukuruzari, Dvor, Gvozd, Hrvatska Dubica, Lekenik, Majur, Martinska Ves, Sunja i Topusko, troškovi provođenja mjera iz stavaka 1. i 3. ovoga članka podmiruju se iz državnog proračuna.«

IV.

Ova Naredba stupa na snagu osmoga dana od dana objave u »Narodnim novinama«.

Klasa: 322-01/20-01/252

Urbroj: 525-10/0541-20-3

Zagreb, 12. siječnja 2021.

Ministrica poljoprivrede
 Marija Vučković, v. r.
### NN 4/2021 (15.1.2021.), Odluka o izmjeni Odluke o koncesiji pomorskog dobra u svrhu gospodarskog korištenja luke posebne namjene – luke nautičkog turizma Hramina

VLADA REPUBLIKE HRVATSKE

73

Na temelju članka 80. stavka 4. točke 2. Zakona o pomorskom dobru i morskim lukama (»Narodne novine«, br. 158/03., 100/04., 141/06., 38/09., 123/11. – Odluka Ustavnog suda Republike Hrvatske, 56/16. i 98/19.), a u vezi s člankom 36. stavkom 1. Zakona o koncesijama (»Narodne novine«, br. 69/17. i 107/20.), Vlada Repub­like Hrvatske je na sjednici održanoj 14. siječnja 2021. donijela

ODLUKU

O IZMJENI ODLUKE O KONCESIJI POMORSKOG DOBRA U SVRHU GOSPODARSKOG KORIŠTENJA LUKE POSEBNE NAMJENE – LUKE NAUTIČKOG TURIZMA HRAMINA

I.

U Odluci o koncesiji pomorskog dobra u svrhu gospodarskog korištenja luke posebne namjene – luke nautičkog turizma Hramina (»Narodne novine«, br. 18/99., 129/02., 68/03., 64/16. i 24/19.), u točki I. stavku 1. Odluke o izmjeni Odluke o koncesiji pomorskog dobra u svrhu gospodarskog korištenja luke posebne namjene – luke nautičkog turizma Hramina (»Narodne novine«, broj 24/19.), broj: »72« zamjenjuje se brojem: »108«.

U stavku 2. broj: »72« zamjenjuje se brojem: »108«.

II.

Zadužuje se Ovlaštenik koncesije dostaviti Ministarstvu mora, prometa i infrastrukture produženje garancije banke radi dobrog izvršenja posla s rokom važenja do 4. veljače 2026.

III.

Ako Ovlaštenik koncesije ne dostavi produženje garancije banke radi dobrog izvršenja posla iz točke II. ove Odluke, neće se zaključiti dodatak br. 5 Ugovoru o koncesiji iz točke IV. ove Odluke, gubi sva prava stečena Ugovorom o koncesiji, te će se naplatiti garancija banke radi dobrog izvršenja posla.

IV.

Na temelju ove Odluke ovlašćuje se ministar mora, prometa i infrastrukture da sklopi dodatak br. 5 Ugovoru o koncesiji u roku od 90 dana od dana objave ove Odluke u »Narodnim novinama«.

V.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/20-04/537
 Urbroj: 50301-04/14-21-2
 Zagreb, 14. siječnja 2021.

Predsjednik
 mr. sc. Andrej Plenković, v. r.
### NN 5/2021 (20.1.2021.), Ispravak Odluke o ribarskim plovilima autoriziranima za rad u Jabučkom džepu u 2021. godini

MINISTARSTVO POLJOPRIVREDE

120

Nakon uspoređivanja s izvornim tekstom Odluke o ribarskim plovilima autoriziranima za rad u Jabučkom džepu u 2021. godini, koja je objavljena u »Narodnim novinama« br. 147 od 30. prosinca 2020. godine, utvrđena je pogreška te se daje

ISPRAVAK ODLUKE

O RIBARSKIM PLOVILIMA AUTORIZIRANIMA ZA RAD U JABUČKOM DŽEPU
 U 2021. GODINI

U točki III. u tablici u retku pod rednim brojem 3. u stupcu pod nazivom »Registracija/naziv plovila« umjesto riječi: »69-KŽ« trebaju stajati riječi: »102868-KŠ«.

Klasa: 324-01/20-01/3956
 Urbroj: 525-13/0737-21-3
 Zagreb, 11. siječnja 2021.

Ministrica poljoprivrede
 Marija Vučković, v. r.
### NN 5/2021 (20.1.2021.), Odluka o osnivanju Konzulata Republike Hrvatske u Saveznoj Republici Njemačkoj, sa sjedištem u Passau

PREDSJEDNIK REPUBLIKE HRVATSKE

89

Na temelju odredbe članka 99. stavka 2. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske), članka 10. stavka 5. i članka 17. stavka 2. Zakona o vanjskim poslovima (»Narodne novine«, broj 48/96, 72/13, 127/13, 39/18 i 98/19) i točke I. podtočke 5. Odluke Vlade Republike Hrvatske o postupku osnivanja diplomatskih misija i konzularnih ureda Republike Hrvatske u inozemstvu i postupku postavljanja i opoziva šefova diplomatskih misija i konzularnih ureda Republike Hrvatske u inozemstvu od 5. siječnja 2012., te uz prethodni supotpis predsjednika Vlade Republike Hrvatske klasa: T-022-03/19-05/20, urbroj: 50301-21/22-20-5 od 30. prosinca 2020., donosim

ODLUKU

O OSNIVANJU KONZULATA REPUBLIKE HRVATSKE U SAVEZNOJ REPUBLICI NJEMAČKOJ, SA SJEDIŠTEM U PASSAU

Osniva se Konzulat Republike Hrvatske u Saveznoj Republici Njemačkoj, sa sjedištem u Passau, na čelu s počasnim konzulom i konzularnim ovlastima nad konzularnim područjem koje obuhvaća upravna područja Gornje Bavarske, Donje Bavarske i Gornje Falačke.

Ova Odluka stupa na snagu danom donošenja.

Klasa: 018-07/21-01/01

Urbroj: 71-10-01/1-21-2

Zagreb, 14. siječnja 2021.

Predsjednik
 Republike Hrvatske
 Zoran Milanović, v. r.
### NN 5/2021 (20.1.2021.), Odluka o postavljanju izvanrednog i opunomoćenog veleposlanika Republike Hrvatske u Laoskoj Narodnoj Demokratskoj Republici, sa sjedištem u Kuala Lumpuru

PREDSJEDNIK REPUBLIKE HRVATSKE

90

Na temelju odredbe članka 99. stavka 3. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske), članka 22. Zakona o vanjskim poslovima (»Narodne novine« broj 48/96, 72/13, 127/13, 39/18 i 98/19) i točke II. podtočke 7. Odluke o postupku osnivanja diplomatskih misija i konzularnih ureda Republike Hrvatske u inozemstvu i postupku postavljanja i opoziva šefova diplomatskih misija i konzularnih ureda Republike Hrvatske u inozemstvu od 5. siječnja 2012., te uz prethodni supotpis predsjednika Vlade Republike Hrvatske klasa: T-018-07/19-01/08, urbroj: 50301-15/28-20-42 od 30. prosinca 2020., donosim

ODLUKU

O POSTAVLJANJU IZVANREDNOG I OPUNOMOĆENOG VELEPOSLANIKA REPUBLIKE HRVATSKE

Dr. sc. IVAN VELIMIR STARČEVIĆ, izvanredni i opunomoćeni veleposlanik Republike Hrvatske u Maleziji, sa sjedištem u Kuala Lumpuru, postavlja se i za izvanrednog i opunomoćenog veleposlanika Republike Hrvatske u Laoskoj Narodnoj Demokratskoj Repub­lici, sa sjedištem u Kuala Lumpuru.

Ova Odluka stupa na snagu danom donošenja.

Klasa: 018-07/21-02/01

Urbroj: 71-10-01/1-21-2

Zagreb, 14. siječnja 2021.

Predsjednik
 Republike Hrvatske
 Zoran Milanović, v. r.
### NN 5/2021 (20.1.2021.), Odluka o postavljanju izvanrednog i opunomoćenog veleposlanika Republike Hrvatske u Socijalističkoj Republici Vijetnamu, sa sjedištem u Kuala Lumpuru

PREDSJEDNIK REPUBLIKE HRVATSKE

91

Na temelju odredbe članka 99. stavka 3. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske), članka 22. Zakona o vanjskim poslovima (»Narodne novine« broj 48/96, 72/13, 127/13, 39/18 i 98/19) i točke II. podtočke 7. Odluke o postupku osnivanja diplomatskih misija i konzularnih ureda Republike Hrvatske u inozemstvu i postupku postavljanja i opoziva šefova diplomatskih misija i konzularnih ureda Republike Hrvatske u inozemstvu od 5. siječnja 2012., te uz prethodni supotpis predsjednika Vlade Republike Hrvatske klasa: t-018-07/19-01/08, urbroj: 50301-15/28-20-40 od 30. prosinca 2020., donosim

ODLUKU

O POSTAVLJANJU IZVANREDNOG I OPUNOMOĆENOG VELEPOSLANIKA REPUBLIKE HRVATSKE

Dr. sc. IVAN VELIMIR STARČEVIĆ, izvanredni i opunomoćeni veleposlanik Republike Hrvatske u Maleziji, sa sjedištem u Kuala Lumpuru, postavlja se i za izvanrednog i opunomoćenog veleposlanika Republike Hrvatske u Socijalističkoj Republici Vijetnamu, sa sjedištem u Kuala Lumpuru.

Ova Odluka stupa na snagu danom donošenja.

Klasa: 018-07/21-02/02

Urbroj: 71-10-01/1-21-2

Zagreb, 14. siječnja 2021.

Predsjednik
 Republike Hrvatske
 Zoran Milanović, v. r.
### NN 5/2021 (20.1.2021.), Odluka o postavljanju izvanrednog i opunomoćenog veleposlanika Republike Hrvatske u Kraljevini Saudijskoj Arabiji, sa sjedištem u Kairu

PREDSJEDNIK REPUBLIKE HRVATSKE

92

Na temelju odredbe članka 99. stavka 3. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske), članka 22. Zakona o vanjskim poslovima (»Narodne novine« broj 48/96, 72/13, 127/13, 39/18 i 98/19) i točke II. podtočke 7. Odluke o postupku osnivanja diplomatskih misija i konzularnih ureda Republike Hrvatske u inozemstvu i postupku postavljanja i opoziva šefova diplomatskih misija i konzularnih ureda Republike Hrvatske u inozemstvu od 5. siječnja 2012., te uz prethodni supotpis predsjednika Vlade Republike Hrvatske klasa: T-018-07/18-01/04, urbroj: 50301-15/28-20-08 od 30. prosinca 2020., donosim

ODLUKU

O POSTAVLJANJU IZVANREDNOG I OPUNOMOĆENOG VELEPOSLANIKA REPUBLIKE HRVATSKE

TOMISLAV BOŠNJAK, izvanredni i opunomoćeni veleposlanik Republike Hrvatske u Arapskoj Republici Egiptu, sa sjedištem u Kairu, postavlja se i za izvanrednog i opunomoćenog veleposlanika Republike Hrvatske u Kraljevini Saudijskoj Arabiji, sa sjedištem u Kairu.

Ova Odluka stupa na snagu danom donošenja.

Klasa: 018-07/21-02/03

Urbroj: 71-10-01/1-21-2

Zagreb, 14. siječnja 2021.

Predsjednik
 Republike Hrvatske
 Zoran Milanović, v. r.
### NN 5/2021 (20.1.2021.), Odluka o postavljanju izvanrednog i opunomoćenog veleposlanika Republike Hrvatske u Republici Bocvani, sa sjedištem u Pretoriji

PREDSJEDNIK REPUBLIKE HRVATSKE

93

Na temelju odredbe članka 99. stavka 3. Ustava Republike Hrvatske (»Narodne novine« broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske), članka 22. Zakona o vanjskim poslovima (»Narodne novine« broj 48/96, 72/13, 127/13, 39/18 i 98/19) i točke II. podtočke 7. Odluke o postupku osnivanja diplomatskih misija i konzularnih ureda Republike Hrvatske u inozemstvu i postupku postavljanja i opoziva šefova diplomatskih misija i konzularnih ureda Republike Hrvatske u inozemstvu od 5. siječnja 2012., te uz prethodni supotpis predsjednika Vlade Republike Hrvatske klasa: T-018-07/19-01/07, urbroj: 50301-15/07-20-28 od 30. prosinca 2020., donosim

ODLUKU

O POSTAVLJANJU IZVANREDNOG I OPUNOMOĆENOG VELEPOSLANIKA REPUBLIKE HRVATSKE

ANTE CICVARIĆ, izvanredni i opunomoćeni veleposlanik Republike Hrvatske u Republici Južnoj Africi, sa sjedištem u Pretoriji, postavlja se i za izvanrednog i opunomoćenog veleposlanika Republike Hrvatske u Republici Bocvani, sa sjedištem u Pretoriji.

Ova Odluka stupa na snagu danom donošenja.

Klasa: 018-07/21-02/04

Urbroj: 71-10-01/1-21-2

Zagreb, 14. siječnja 2021.

Predsjednik
 Republike Hrvatske
 Zoran Milanović, v. r.
### NN 5/2021 (20.1.2021.), Odluka o postavljanju izvanrednog i opunomoćenog veleposlanika Republike Hrvatske u Republici Mauricijusu, sa sjedištem u Pretoriji

PREDSJEDNIK REPUBLIKE HRVATSKE

94

Na temelju odredbe članka 99. stavka 3. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske), članka 22. Zakona o vanjskim poslovima (»Narodne novine« broj 48/96, 72/13, 127/13, 39/18 i 98/19) i točke II. podtočke 7. Odluke o postupku osnivanja diplomatskih misija i konzularnih ureda Republike Hrvatske u inozemstvu i postupku postavljanja i opoziva šefova diplomatskih misija i konzularnih ureda Republike Hrvatske u inozemstvu od 5. siječnja 2012., te uz prethodni supotpis predsjednika Vlade Republike Hrvatske klasa: T-018-07/19-01/07, urbroj: 50301-15/07-20-29 od 30. prosinca 2020., donosim

ODLUKU

O POSTAVLJANJU IZVANREDNOG I OPUNOMOĆENOG VELEPOSLANIKA REPUBLIKE HRVATSKE

ANTE CICVARIĆ, izvanredni i opunomoćeni veleposlanik Republike Hrvatske u Republici Južnoj Africi, sa sjedištem u Pretoriji, postavlja se i za izvanrednog i opunomoćenog veleposlanika Repub­like Hrvatske u Republici Mauricijusu, sa sjedištem u Pretoriji.

Ova Odluka stupa na snagu danom donošenja.

Klasa: 018-07/21-02/05

Urbroj: 71-10-01/1-21-2

Zagreb, 14. siječnja 2021.

Predsjednik
 Republike Hrvatske
 Zoran Milanović, v. r.
### NN 5/2021 (20.1.2021.), Odluka o postavljanju izvanrednog i opunomoćenog veleposlanika Republike Hrvatske u Republici Zambiji, sa sjedištem u Pretoriji

PREDSJEDNIK REPUBLIKE HRVATSKE

95

Na temelju odredbe članka 99. stavka 3. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske), članka 22. Zakona o vanjskim poslovima (»Narodne novine« broj 48/96, 72/13, 127/13, 39/18 i 98/19) i točke II. podtočke 7. Odluke o postupku osnivanja diplomatskih misija i konzularnih ureda Republike Hrvatske u inozemstvu i postupku postavljanja i opoziva šefova diplomatskih misija i konzularnih ureda Republike Hrvatske u inozemstvu od 5. siječnja 2012., te uz prethodni supotpis predsjednika Vlade Republike Hrvatske klasa: T-018-07/19-01/07, urbroj: 50301-15/07-20-30 od 30. prosinca 2020., donosim

ODLUKU

O POSTAVLJANJU IZVANREDNOG I OPUNOMOĆENOG VELEPOSLANIKA REPUBLIKE HRVATSKE

ANTE CICVARIĆ, izvanredni i opunomoćeni veleposlanik Republike Hrvatske u Republici Južnoj Africi, sa sjedištem u Pretoriji, postavlja se i za izvanrednog i opunomoćenog veleposlanika Republike Hrvatske u Republici Zambiji, sa sjedištem u Pretoriji.

Ova Odluka stupa na snagu danom donošenja.

Klasa: 018-07/21-02/06

Urbroj: 71-10-01/1-21-2

Zagreb, 14. siječnja 2021.

Predsjednik
 Republike Hrvatske
 Zoran Milanović, v. r.
### NN 5/2021 (20.1.2021.), Rješenje o razrješenju predsjednika i članova Upravnog odbora Fonda za zaštitu okoliša i energetsku učinkovitost

VLADA REPUBLIKE HRVATSKE

107

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.) i članka 9. stavka 3. Zakona o Fondu za zaštitu okoliša i energetsku učinkovitost (»Narodne novine«, br. 107/03. i 144/12.), Vlada Republike Hrvatske je na sjednici održanoj 14. siječnja 2021. donijela

RJEŠENJE

O RAZRJEŠENJU PREDSJEDNIKA I ČLANOVA UPRAVNOG ODBORA FONDA ZA ZAŠTITU OKOLIŠA I ENERGETSKU UČINKOVITOST

1. Razrješuje se dr. sc. MARIO ŠILJEG dužnosti predsjednika Upravnog odbora Fonda za zaštitu okoliša i energetsku učinkovitost, na koju je imenovan kao predstavnik ministarstva nadležnog za poslove zaštite okoliša, zbog isteka mandata.

2. Razrješuju se dužnosti članovi Upravnog odbora Fonda za zaštitu okoliša i energetsku učinkovitost, zbog isteka mandata:

– ANJA BAGARIĆ, na koju je imenovana kao predstavnica ministarstva nadležnog za poslove zaštite okoliša

– MARKO MARKIĆ, na koju je imenovan kao predstavnik ministarstva nadležnog za poslove energetike

– ANA ZORIĆ, na koju je imenovana kao predstavnica ministarstva nadležnog za poslove financija

– JOSIP BORIĆ, na koju je imenovan kao predstavnik Hrvatskoga sabora

– LUKA BURILOVIĆ, na koju je imenovan kao predstavnik Hrvatske gospodarske komore

– dr. sc. NEVEN VOĆA, na koju je imenovan kao predstavnik iz redova stručnjaka iz područja zaštite okoliša.

Klasa: 080-02/21-02/13

Urbroj: 50301-15/07-21-02

Zagreb, 14. siječnja 2021.

Predsjednik
 mr. sc. Andrej Plenković, v. r.
### NN 5/2021 (20.1.2021.), Rješenje o imenovanju predsjednika i članova Upravnog odbora Fonda za zaštitu okoliša i energetsku učinkovitost

VLADA REPUBLIKE HRVATSKE

108

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.) i članka 9. stavaka 3. i 4. Zakona o Fondu za zaštitu okoliša i energetsku učinkovitost (»Narodne novine«, br. 107/03. i 144/12.), Vlada Republike Hrvatske je na sjednici održanoj 14. siječnja 2021. donijela

RJEŠENJE

O IMENOVANJU PREDSJEDNIKA I ČLANOVA UPRAVNOG ODBORA FONDA ZA ZAŠTITU OKOLIŠA I ENERGETSKU UČINKOVITOST

1. Imenuje se dr. sc. MARIO ŠILJEG predsjednikom Upravnog odbora Fonda za zaštitu okoliša i energetsku učinkovitost, kao predstavnik ministarstva nadležnog za poslove zaštite okoliša.

2. Za članove Upravnog odbora Fonda za zaštitu okoliša i energetsku učinkovitost, imenuju se:

– ANJA BAGARIĆ, kao predstavnica ministarstva nadležnog za poslove zaštite okoliša

– MARKO MARKIĆ, kao predstavnik ministarstva nadležnog za poslove energetike

– INES ŠPIRIĆ, kao predstavnica ministarstva nadležnog za poslove financija

– JOSIP BORIĆ, kao predstavnik Hrvatskoga sabora

– LUKA BURILOVIĆ, kao predstavnik Hrvatske gospodarske komore

– dr. sc. NEVEN VOĆA, kao predstavnik iz redova stručnjaka iz područja zaštite okoliša.

Klasa: 080-02/21-01/17

Urbroj: 50301-15/07-21-02

Zagreb, 14. siječnja 2021.

Predsjednik
 mr. sc. Andrej Plenković, v. r.
### NN 5/2021 (20.1.2021.), Rješenje o imenovanju ravnatelja Operativno-tehničkog centra za nadzor telekomunikacija

VLADA REPUBLIKE HRVATSKE

102

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.) i članka 21. stavka 1. Zakona o sigurnosno – obavještajnom sustavu Republike Hrvatske (»Narodne novine«, br. 79/06. i 105/06. – ispravak), Vlada Republike Hrvatske je na sjednici održanoj 14. siječnja 2021. donijela

RJEŠENJE

O IMENOVANJU RAVNATELJA
 OPERATIVNO-TEHNIČKOG CENTRA ZA NADZOR TELEKOMUNIKACIJA

Imenuje se MARIO MILJAVAC ravnateljem Operativno-tehničkog centra za nadzor telekomunikacija, s danom 19. siječnja 2021.

Klasa: UP/I 080-02/21-01/04

Urbroj: 50301-15/07-21-02

Zagreb, 14. siječnja 2021.

Predsjednik
 mr. sc. Andrej Plenković, v. r.
### NN 5/2021 (20.1.2021.), Rješenje o razrješenju ravnatelja Operativno-tehničkog centra za nadzor telekomunikacija

Vlada Republike Hrvatske

101

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.) i članka 21. stavka 1. Zakona o sigurnosno-obavještajnom sustavu Republike Hrvatske (»Narodne novine«, br. 79/06. i 105/06. – ispravak), Vlada Republike Hrvatske je na sjednici održanoj 14. siječnja 2021. donijela

RJEŠENJE

O RAZRJEŠENJU RAVNATELJA
 OPERATIVNO-TEHNIČKOG CENTRA ZA NADZOR TELEKOMUNIKACIJA

Razrješuje se MARIO MILJAVAC dužnosti ravnatelja Operativno-tehničkog centra za nadzor telekomunikacija, s danom 18. siječnja 2021., zbog isteka mandata.

Klasa: UP/I 080-02/21-02/01

Urbroj: 50301-15/07-21-02

Zagreb, 14. siječnja 2021.

Predsjednik
 mr. sc. Andrej Plenković, v. r.
### NN 5/2021 (20.1.2021.), Rješenje o razrješenju supredsjedatelja Zajedničkog povjerenstva za gospodarsku suradnju između Vlade Republike Hrvatske i Vlade Ukrajine

VLADA REPUBLIKE HRVATSKE

105

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.) i članka 4. stavka 1. Ugovora između Vlade Republike Hrvatske i Vlade Ukrajine o gospodarskoj suradnji (»Narodne novine – Međunarodni ugovori«, broj 5/13.), Vlada Republike Hrvatske je na sjednici održanoj 14. siječnja 2021. donijela

RJEŠENJE

O RAZRJEŠENJU SUPREDSJEDATELJA ZAJEDNIČKOG POVJERENSTVA ZA GOSPODARSKU SURADNJU IZMEĐU VLADE REPUBLIKE HRVATSKE I VLADE UKRAJINE

Razrješuje se DARKO HORVAT, ministar prostornoga uređenja, graditeljstva i državne imovine, dužnosti supredsjedatelja Zajedničkog povjerenstva za gospodarsku suradnju između Vlade Republike Hrvatske i Vlade Ukrajine.

Klasa: 080-02/21-02/11

Urbroj: 50301-15/07-21-02

Zagreb, 14. siječnja 2021.

Predsjednik
 mr. sc. Andrej Plenković, v. r.
### NN 5/2021 (20.1.2021.), Rješenje o imenovanju supredsjedatelja Zajedničkog povjerenstva za gospodarsku suradnju između Vlade Republike Hrvatske i Vlade Ukrajine

VLADA REPUBLIKE HRVATSKE

106

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.) i članka 4. stavka 1. Ugovora između Vlade Republike Hrvatske i Vlade Ukrajine o gospodarskoj suradnji (»Narodne novine – Međunarodni ugovori«, broj 5/13.), Vlada Republike Hrvatske je na sjednici održanoj 14. siječnja 2021. donijela

RJEŠENJE

O IMENOVANJU SUPREDSJEDATELJA ZAJEDNIČKOG POVJERENSTVA ZA GOSPODARSKU SURADNJU IZMEĐU VLADE REPUBLIKE HRVATSKE I VLADE UKRAJINE

Imenuje se dr. sc. TOMISLAV ĆORIĆ, ministar gospodarstva i održivog razvoja, supredsjedateljem Zajedničkog povjerenstva za gospodarsku suradnju između Vlade Republike Hrvatske i Vlade Ukrajine.

Klasa: 080-02/21-01/13

Urbroj: 50301-15/07-21-02

Zagreb, 14. siječnja 2021.

Predsjednik
 mr. sc. Andrej Plenković, v. r.
### NN 5/2021 (20.1.2021.), Rješenje o imenovanju glavne ravnateljice Državnog zavoda za statistiku

VLADA REPUBLIKE HRVATSKE

104

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.) i članka 13. stavka 1. Zakona o službenoj statistici (»Narodne novine«, broj 25/20.), Vlada Republike Hrvatske je na sjednici održanoj 14. siječnja 2021. donijela

RJEŠENJE

O IMENOVANJU GLAVNE RAVNATELJICE DRŽAVNOG ZAVODA ZA STATISTIKU

Imenuje se LIDIJA BRKOVIĆ glavnom ravnateljicom Državnog zavoda za statistiku, na razdoblje od pet godina.

Klasa: UP/I 080-02/20-01/229

Urbroj: 50301-15/28-21-03

Zagreb, 14. siječnja 2021.

Predsjednik
 mr. sc. Andrej Plenković, v. r.
### NN 5/2021 (20.1.2021.), Rješenje o razrješenju glavne ravnateljice Državnog zavoda za statistiku

VLADA REPUBLIKE HRVATSKE

103

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.) i članka 79. Zakona o službenoj statistici (»Narodne novine«, broj 25/20.), Vlada Republike Hrvatske je na sjednici održanoj 14. siječnja 2021. donijela

RJEŠENJE

O RAZRJEŠENJU GLAVNE RAVNATELJICE DRŽAVNOG ZAVODA ZA STATISTIKU

Razrješuje se LIDIJA BRKOVIĆ dužnosti glavne ravnateljice Državnog zavoda za statistiku.

Klasa: UP/I 080-02/20-02/104

Urbroj: 50301-15/28-21-02

Zagreb, 14. siječnja 2021.

Predsjednik
 mr. sc. Andrej Plenković, v. r.
### NN 5/2021 (20.1.2021.), Rješenje o razrješenju zamjenika ravnatelja Vojne sigurnosno-obavještajne agencije

PREDSJEDNIK REPUBLIKE HRVATSKE I PREDSJEDNIK VLADE REPUBLIKE HRVATSKE

96

Na temelju odredbe članka 103. stavka 2. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 Odluka Ustavnog suda Republike Hrvatske) i članka 66. stavka 6. Zakona o sigurnosno-obavještajnom sustavu Republike Hrvatske (»Narodne novine«, broj 79/06 i 105/06), predsjednik Republike Hrvatske i predsjednik Vlade Republike Hrvatske, donose

RJEŠENJE

O RAZRJEŠENJU ZAMJENIKA RAVNATELJA VOJNE SIGURNOSNO-OBAVJEŠTAJNE AGENCIJE

IVICA KOMLJEN razrješuje se dužnosti zamjenika ravnatelja Vojne sigurnosno-obavještajne agencije s danom 18. siječnja 2021. godine radi isteka mandata.

|  |  |
| --- | --- |
| Klasa: 080-02/21-02/14  Urbroj: 50301-15/15-21-2  Zagreb, 15. siječnja 2021. | Klasa: 080-02/21-01/02  Urbroj: 71-10-01/1-21-2  Zagreb, 15. siječnja 2021. |

|  |  |
| --- | --- |
| Predsjednik  Vlade Republike Hrvatske  mr. sc. Andrej Plenković, v. r. | Predsjednik  Republike Hrvatske  Zoran Milanović, v. r. |
### NN 5/2021 (20.1.2021.), Odluka o privremenom ukidanju obveze plaćanja članarine

HRVATSKA GOSPODARSKA KOMORA

116

Na temelju članka 20. stavka 2. Zakona o Hrvatskoj gospodarskoj komori (»Narodne novine« broj 66/91 i 73/91) i članka 21. Statuta Hrvatske gospodarske komore (»Narodne novine« broj 39/16), Skupština Hrvatske gospodarske komore na 7. sjednici 12. siječnja 2021. donosi

ODLUKU

O PRIVREMENOM UKIDANJU OBVEZE PLAĆANJA ČLANARINE

Članak 1.

Zbog katastrofe uzrokovane razornim potresom 29. prosinca 2020. godine, s epicentrom u blizini Grada Petrinje, privremeno se ukida obveza plaćanja članarine za članice Hrvatske gospodarske komore sa sjedištem na području Sisačko-moslavačke županije, kojima je onemogućeno redovito poslovanje uslijed posljedica potresa.

Članice Hrvatske gospodarske komore sa sjedištem na području Karlovačke i Zagrebačke županije, kojima je zbog nastanka štete prouzročene potresom onemogućeno redovito poslovanje, oslobodit će se plaćanja članarine za utvrđeno razdoblje na temelju odobrene prijave o postojanju štete od prirodne nepogode.

Članak 2.

Ovom Odlukom privremeno se, do roka njezinoga važenja, stavljaju izvan snage odredbe Odluke o financiranju Hrvatske gospodarske komore, kojima se propisuje obveza, visina i način plaćanja članarine za članice Hrvatske gospodarske komore iz članka 1. ove Odluke.

Članak 3.

Ova Odluka objavit će se u »Narodnim novinama«, a primjenjuje se od 1. siječnja 2021. godine do 31. ožujka 2021. godine.

Klasa: 023-02/21-01/1

Urbroj: 311-02-00-00-21-3

Zagreb, 13. siječnja 2021.

Predsjednik
 dr. sc. Luka Burilović, v. r.
### NN 5/2021 (20.1.2021.), Naputak o dopuni Naputka o načinu isplate beskamatnog zajma jedinicama lokalne i područne (regionalne) samouprave, Hrvatskom zavodu za mirovinsko osiguranje i Hrvatskom zavodu za zdravstveno osiguranje

Ministarstvo financija

109

Na temelju članka 69. stavka 5. Zakona o izvršavanju Državnog proračuna Republike Hrvatske za 2021. godinu (»Narodne novine«, br. 135/20) ministar financija donosi

NAPUTAK

O DOPUNI NAPUTKA O NAČINU ISPLATE BESKAMATNOG ZAJMA JEDINICAMA LOKALNE I PODRUČNE (REGIONALNE) SAMOUPRAVE, HRVATSKOM ZAVODU ZA MIROVINSKO OSIGURANJE I HRVATSKOM ZAVODU ZA ZDRAVSTVENO OSIGURANJE

Članak 1.

U Naputku o načinu isplate beskamatnog zajma jedinicama lokalne i područne (regionalne) samouprave, Hrvatskom zavodu za mirovinsko osiguranje i Hrvatskom zavodu za zdravstveno osiguranje (»Narodne novine«, broj 46/20) iza članka 7. dodaje se članak 7.a koji glasi:

»Članak 7.a

(1) Iznimno od članka 7. ovoga Naputka, jedinice lokalne i područne (regionalne) samouprave koje su pogođene posljedicama razornih potresa na području Sisačko-moslavačke županije, Zagrebačke županije i Karlovačke županije za koje je Vlada Republike Hrvatske Odlukom o proglašenju katastrofe na području pogođenom potresom (»Narodne novine«, broj 1/21) proglasila katastrofu, a kojima je isplaćen zajam u skladu s odredbama ovoga Naputka, mogu uputiti zahtjev za odgodu povrata preostalog dijela zajma isplaćenog na ime poreza na dohodak, prireza porezu na dohodak i doprinosa čije je plaćanje odgođeno i/ili je odobrena obročna otplata, odnosno na ime povrata poreza na dohodak temeljem utvrđenog godišnjeg obračuna.

(2) Zahtjev iz stavka 1. ovoga članka mogu podnijeti Sisa­čko-moslavačka županija i Zagrebačka županija, gradovi: Petrinja, Sisak, Jastrebarsko, Velika Gorica i općine: Lekenik, Sunja, Majur, Kravarsko, Pisarovina te druge jedinice lokalne samouprave s područja županija navedenih u Odluci iz stavka 1. ovoga članka koje dokažu da zbog posljedica razornih potresa nisu u mogućnosti vršiti povrat preostalog dijela zajma iz stavka 1. ovoga članka.

(3) Zahtjev is stavka 1. ovoga članka dostavlja se Ministarstvu financija najkasnije u roku od 30 dana od stupanja na snagu ovoga Naputka.

(4) Povrat preostalog dijela zajma iz stavka 1. ovoga članka za koje je Ministarstvo financija odobrilo odgodu povrata sredstava temeljem zahtjeva iz stavka 1. ovoga članka vršit će se na način koji će se utvrditi u propisu kojim će biti uređeno izvršavanje državnog proračuna Republike Hrvatske za 2022. godinu.«

ZAVRŠNA ODREDBA

Članak 2.

Ovaj Naputak stupa na snagu prvoga dana od dana objave u »Narodnim novinama«.

Klasa: 015-01/20-01/7

Urbroj: 513-05-06-20-3

Zagreb, 12. siječnja 2021.

Ministar financija
 dr. sc. Zdravko Marić, v. r.
### NN 5/2021 (20.1.2021.), Odluka o izmjeni Odluke o uvođenju nužnih epidemioloških mjera za područje Primorsko-goranske županije

Stožer civilne zaštite Republike Hrvatske

112

Na temelju članka 47. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18, 47/20 i 134/20) a u vezi s člankom 18. Zakona o izmjenama i dopunama Zakona o zaštiti pučanstva od zaraznih bolesti (»Narodne novine« broj 47/20) i u vezi s člankom 5. Zakona o izmjeni i dopunama Zakona o zaštiti pučanstva od zaraznih bolesti (»Narodne novine« broj 134/20) i članka 22.a Zakona o sustavu civilne zaštite (»Narodne novine« broj 82/15, 118/18 i 31/20), Stožer civilne zaštite Republike Hrvatske, 20. siječnja 2021., donosi

ODLUKU

O IZMJENI ODLUKE O UVOĐENJU NUŽNIH EPIDEMIOLOŠKIH MJERA ZA PODRUČJE PRIMORSKO-GORANSKE ŽUPANIJE

I.

Na prijedlog Stožera civilne zaštite Primorsko-goranske županije u Odluci o uvođenju nužnih epidemioloških mjera za područje Primorsko-goranske županije (»Narodne novine« broj 134/20 i 141/20) točka IV. mijenja se i glasi:

»Nužne epidemiološke mjere iz ove Odluke određuju se u trajanju do 18. veljače 2021.«

II.

Ova Odluka objavit će se u »Narodnim novinama«, a stupa na snagu 21. siječnja 2021.

Klasa: 810-06/20-01/7

Urbroj: 511-01-300-21-275

Zagreb, 20. siječnja 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 5/2021 (20.1.2021.), Odluka o davanju suglasnosti Ministarstvu poljoprivrede za poduzimanje izvanredne mjere pomoći za ublažavanje posljedica šteta od potresa nastalih na području Sisačko-moslavačke, Zagrebačke i Karlovačke županije – nabava stočne hrane za hranidbu stoke

Vlada Republike Hrvatske

97

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.), Vlada Republike Hrvatske je na sjednici održanoj 18. siječnja 2021. donijela

ODLUKU

O DAVANJU SUGLASNOSTI MINISTARSTVU POLJOPRIVREDE ZA PODUZIMANJE IZVANREDNE MJERE POMOĆI ZA UBLAŽAVANJE POSLJEDICA ŠTETA OD POTRESA NASTALIH NA PODRUČJU SISAČKO-MOSLAVAČKE, ZAGREBAČKE I KARLOVAČKE ŽUPANIJE – NABAVA STOČNE HRANE ZA HRANIDBU STOKE

I.

Daje se suglasnost Ministarstvu poljoprivrede za poduzimanje izvanredne mjere pomoći za ublažavanje posljedica šteta od potresa nastalih na području Sisačko-moslavačke, Zagrebačke i Karlovačke županije sukladno Odluci o proglašenju katastrofe na području pogođenom potresom (»Narodne novine«, broj 1/21.).

II.

Izvanredna mjera pomoći odnosi se na nabavu stočne hrane za hranidbu stoke – goveda, svinja, kopitara, ovaca, koza i peradi u brašnastom obliku, sukladno potrebama utvrđenim od strane stručnih službi Ministarstva poljoprivrede.

III.

Stočna hrana za hranidbu stoke dodijelit će se poljoprivrednicima koji se bave stočarskom proizvodnjom na području Sisačko-moslavačke, Zagrebačke i Karlovačke županije u svrhu osiguranja kontinuirane provedbe tehnoloških postupaka uzgoja stoke, poslovanja i održavanja razine dobrobiti domaćih životinja na području pogođenom potresom.

IV.

Financijska sredstva za provedbu ove Odluke osigurana su u Financijskom planu Ministarstva poljoprivrede za 2021. godinu na proračunskoj aktivnosti A865010 – Razvoj stočarske proizvodnje i upravljanje registrima, izvor 11 – Opći prihodi i primici u iznosu od 1.500.000,00 kuna.

V.

Zadužuje se Ministarstvo poljoprivrede za provedbu ove Odluke provesti otvoreni postupak javne nabave.

VI.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/21/04-18

Urbroj: 50301-05/31-21-2

Zagreb, 18. siječnja 2021.

Predsjednik
 mr. sc. Andrej Plenković, v. r.
### NN 5/2021 (20.1.2021.), Zaključak Vlade Republike Hrvatske klasa: 022-03/21-07/19, urbroj: 50301-04/12-21-1 od 18. siječnja 2021.

VLADA REPUBLIKE HRVATSKE

100

Na temelju članka 8. i članka 31. stavka 3. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.), Vlada Republike Hrvatske je na sjednici održanoj 18. siječnja 2021. donijela

ZAKLJUČAK

1. Zadužuju se Ministarstvo financija i Ministarstvo kulture i medija osigurati dodatnih 20.000.000,00 kuna u 2021., za izravne potpore kulturnom sektoru uslijed epidemije bolesti COVID-19, koje će se distribuirati kroz krizni fond za potporu likvidnosti kulturnog sektora – samostalnih umjetnika, samozaposlenih i nezavisnih profesionalca u kulturi.

2. Ovaj Zaključak objavit će se u »Narodnim novinama«.

Klasa: 022-03/21-07/19

Urbroj: 50301-04/12-21-1

Zagreb, 18. siječnja 2021.

Predsjednik
 mr. sc. Andrej Plenković, v. r.
### NN 5/2021 (20.1.2021.), Zaključak Vlade Republike Hrvatske klasa: 022-03/21-07/18, urbroj: 50301-05/14-21/1 od 18. siječnja 2021.

VLADA REPUBLIKE HRVATSKE

99

Na temelju članka 1. i članka 31. stavka 3. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.), Vlada Republike Hrvatske je na sjednici održanoj 18. siječnja 2021. donijela

ZAKLJUČAK

1. Zadužuje se Hrvatska agencija za malo gospodarstvo, inovacije i investicije da dopuni Program »COVID-19 zajam za obrtna sredstva« na način da se program usmjeri i na mikro, mala i srednja poduzeća koja u 2020. godini ostvaruju pad prihoda od 20 % i više u odnosu na 2019. godinu, a koja su s potpomognutih područja prema indeksu razvijenosti, odnosno, jedinice područne (regionalne) samouprave razvrstane u I. skupinu sukladno Odluci o razvrstavanju jedinica lokalne i područne (regionalne) samouprave prema stupnju razvijenosti (»Narodne novine«, broj 132/17.), a to su Brodsko-posavska, Bjelovarsko-bilogorska, Ličko-senjska, Vukovarsko-srijemska, Sisačko-moslavačka i Virovitičko-podravska županija.

2. Ovaj Zaključak objavit će se »Narodnim novinama«.

Klasa: 022-03/21-07/18

Urbroj: 50301-05/14-21/1

Zagreb, 18. siječnja 2021.

Predsjednik
 mr. sc. Andrej Plenković, v. r.
### NN 6/2021 (22.1.2021.), Indeks potrošačkih cijena u prosincu 2020.

Državni zavod za statistiku

128

Državni zavod za statistiku objavljuje

INDEKS

POTROŠAČKIH CIJENA U PROSINCU 2020.

Indeks potrošačkih cijena u prosincu 2020. u odnosu na studeni 2020. iznosi 99,4.

Klasa: 957-04/21-01/2
 Urbroj: 555-01-04-06-01-21-2
 Zagreb, 15. siječnja 2021.

Glavna ravnateljica
 Lidija Brković, v. r.
### NN 6/2021 (22.1.2021.), Odluka o prestanku zastupničkog mandata zastupnika i početku obnašanja zastupničke dužnosti zamjenika zastupnika u Hrvatskom saboru

Hrvatski sabor

121

Na temelju članka 81. Ustava Republike Hrvatske i članaka 10., 11. i 42. Zakona o izborima zastupnika u Hrvatski sabor (»Narodne novine«, br. 116/99., 109/00., 53/03., 44/06., 19/07., 20/09., 145/10., 24/11., 93/11., 19/15., 66/15., 104/15. i 98/19.) Hrvatski sabor na sjednici 21. siječnja 2021. donio je

ODLUKU

O PRESTANKU ZASTUPNIČKOG MANDATA ZASTUPNIKA I POČETKU OBNAŠANJA ZASTUPNIČKE DUŽNOSTI ZAMJENIKA ZASTUPNIKA U HRVATSKOM SABORU

Dana 21. siječnja 2021. prestaje zastupnički mandat zastupniku DARKU PULJAŠIĆU.

NIKOLA MAŽAR zastupničku dužnost zamjenika zastupnika, sukladno članku 9. stavku 2. Poslovnika Hrvatskoga sabora, započinje obnašati 21. siječnja 2021.

Klasa: 021-14/21-01/02

Zagreb, 21. siječnja 2021.

HRVATSKI SABOR

Predsjednik
 Hrvatskoga sabora
 Gordan Jandroković, v. r.